**Søvn-EEG, voksne**

**EEG** står for **E**lektro **E**ncephalo **G**rafi.

**Formål med undersøgelsen**  
At undersøge de elektriske svingninger i hjernen samtidig med en videooptagelse.  
Din henvisende læge mener det er vigtig at du sover under en del af undersøgelsen. Da de elektriske svingninger er anderledes end i vågen tilstand.

**Forberedelse**  
• Det er vigtigt at du har spist og drukket inden undersøgelsen.  
• Fremmøde skal ske med nyvasket hår.  
• Undgå stylingsprodukter.  
• Hvis du tager ordineret medicin, må dette gerne indtages.

• Du skal sove 3-4 timer mindre, om natten op til undersøgelsen.

Medbring gerne medicinliste.  
Chancen for at du falder i søvn under undersøgelsen er størst, hvis du går sent i seng aftenen før og står tidligt op om morgenen på undersøgelsesdagen. Ca. 3-4 timers søvn anbefales. Da du således vil være ekstra træt og måske søvntrængende, frarådes det, at du selv kører bil til og fra undersøgelsen.  
  
**Undersøgelsens forløb**  
Du skal ligge ned og slappe af under hele undersøgelsen.  
Neurofysiologiassistenten vil placere 21 ens små elektroder bestemte steder på hovedbunden. Disse fastsættes ved hjælp af creme-pasta.  
Elektroderne er forbundet til et apparat, der aflæser svingningerne i hjernen.  
  
Du vi også få påsat 2 klistermærker på hhv. skulderne eller på brystkassen for at kunne følge din puls under optagelsen.  
Undersøgelsen er smertefri og der er ingen eftervirkninger.

Under undersøgelsen vil neurofysiologiassistenten vurdere om du skal udsættes for provokerende faktorer som **hyperventilation og fotostimulation**. Disse er faktorer som vi også møder i vores dagligdag og som kan medføre en minimal risiko for epileptiske anfald.

**Hyperventilation:** Her skal du tage lange, dybe, rolige vejrtrækninger i en kort periode.

**Fotostimulation:** Her bliver en lampe med stærkt lys, som blinker med forskellige hastigheder, anbragt foran dit ansigt mens du har åbne og/eller lukkede øjne.

**Undersøgelsens varighed**  
1-1½ time.

**Efter undersøgelsen**  
Hårvask er nødvendigt. Dette kan gøres hjemme eller her i ambulatoriet, hvor der forefindes håndvask med bruser til, shampoo, håndklæde og kam. Der er ikke mulighed fro at føntørre hår.  
  
**Svar på undersøgelsen**  
Henvisende læge eller afdeling vil orientere dig om resultatet.

**Mødested for undersøgelsen**  
Når du møder op, bedes du registrere dig ved standeren foran receptionen, tage dit nr. og derefter tage plads i venteværelset. Følg dit nr. på skærmen, for efterfølgende at blive indkaldt til det viste undersøgelsesrum.

**Adressen er:**  
Sydvestjysk Sygehus  
Neurofysiologisk Ambulatorium  
Haraldsgade 7 (indgang 1)  
6700 Esbjerg  
  
**Kontakt**  
Hvis du har spørgsmål i forbindelse med undersøgelsen, er du velkommen til at kontakte Neurofysiologisk Ambulatorium.